KLASA: P-347/23

URBROJ: 711-02-01/02-2024-06

Zagreb, 22. travnja 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Saše Čačića, OIB: ……………, direktora trgovačkog društva Vodovod Lekenik d.o.o.,** pokrenutom po službenoj dužnosti na radnom sastanku 31. siječnja 2024. g. pod KLASA: P-347/23, URBROJ:711-02-01/02-2024-3, na 48. sjednici održanoj 22. travnja 2024., donosi sljedeću

**ODLUKU**

1. **Propustom podnošenja imovinske kartice za 2022.g. do 31. siječnja 2023. g., obveznik Saša Čačić, direktor trgovačkog društva Vodovod Lekenik d.o.o., počinio je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Saši Čačiću izriče se opomena.**

Obrazloženje

Povjerenstvo je uvidom u registar imovinskih kartica utvrdilo kako obveznik Saša Čačić, direktor trgovačkog društva Vodovod Lekenik d.o.o. nije podnio imovinsku karticu za 2022.g. do 31. siječnja 2022.g.

Slijedom navedenog, Povjerenstvo je na stručnom radnom sastanku Povjerenstva održanom dana 31. siječnja 2024.g. utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a te je o istome obavijestilo obveznika obaviješću KLASA:P-347/23,URBROJ:711-02-01/02-2024-3. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik se na predmetnu obavijest očitovao dana 21. veljače 2024.g. navodeći kako je zaboravio ispuniti imovinsku karticu za 2022.g. t je isto učinio odmah po obavijesti o otvaranju predmeta kao i da je u predviđenom roku podnio imovinsku karticu za 2023.g.

U tijeku postupka Povjerenstvo je utvrdilo da obveznik Saša Čačić, u smislu ZSSI-a, obnaša dužnost direktora trgovačkog društva Vodovod Lekenik d.o.o. od 25. prosinca 2021.g. te da je s obzirom na navedeno sukladno čl. 3. st. 1. točki 40. ZSSI-a dužan postupati sukladno odredbama navedenog Zakona.

Nadalje, Povjerenstvo ističe kako je člankom 10. stavka 4. ZSSI/21 propisano da su obveznici jednom godišnje dužni podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno da obveznik nije do 31. siječnja 2023.g. podnio imovinsku karticu za 2022.g., već je istu podnio dana 28. studenog 2023.g.

 Takvim svojim propustom u pravovremenom postupanju obveznik je počinio povredu čl. 10. st. 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se radi o obvezniku protiv kojeg se do sada nisu vodili postupci pred Povjerenstvom kao i da je do sada uredno ispunjavao obvezu podnošenja imovinskih kartica te da je naknadno podnio i imovinsku karticu za 2022.g. Slijedom svega navedenog, Povjerenstvo je smatralo opravdanim obvezniku izreći sankciju opomene.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Saša Čačić, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana